אדם ברודי

קורות חיים

אדם ברודי נולד בסן דייגו, קליפורניה שבארצות הברית למשפחה יהודית והוא אף חגג בר מצווה וחוגג את חג החנוכה. הוריו הם העורך הדין מארק אלן ברודי והמעצבת הגרפית אלרי ג'יל סיפמן, שניהם במקור מדטרויט, מישיגן. יש לו אחים תאומים צעירים, שון ומתיו (נולדו ב-1985). ברודי סיים את לימודי התיכון שלו ב"תיכון חוות סקריפס" וגדל בפרברי סן דייגו כשהעביר את זמנו בגלישת גלים. בגיל 19, החל ללמוד במכללה ציבורית ונשר לאחר כשנה. ברודי עבד בבלוקבאסטר ליד מקום מגוריו, ושם נחשף לאמנות המשחק. הוא האמין כי הוא יכול לשחק בדיוק כמו הילדים בסרטים הרבים שהוא צפה, והחליט ללמוד משחק. הוא עבר להוליווד ושכר מאמן שחקנים וחתם על חוזה.

משחק

בשנת 2000, לאחר כשנה של אודישנים הוא הופיע בסרט הטלוויזיה של NBC "תתבגר בריידי". לאחר מכן הוא הופיע בסדרת הטלוויזיה הקנדית "מפעל הנקניקיות" והשתתף בתפקידי אורח בסדרות הטלוויזיה "להתחיל מחדש", "המופע של אמנדה", "לא לבושה" ו-"המשפט של איימי". 
בשנת 2001, הוא הופיע בתפקיד קטן בסרט הנעורים "אמריקן פאי 2". התארח גם בסיטקום "ככה זה בחיים". 
בשנת 2002 קיבל את התפקיד הגדול הראשון שלו בסדרת הדרמה-קומית "בנות גילמור" בדמותו של דייב ריגלסקי, גיטריסט וחבר ללהקה של ליין שהוא גם בן זוגה. גם שיחק התארח בפרק של הסדרה "סמולוויל", ושיחק בתפקיד קטן בסרט האימה "הצלצול".  
בשנת 2003 התפרסם לקהל הרחב כאשר לוהק לסדרת הנעורים האמריקאית "The O.C.", שם שיחק את סת' כהן בן ה-17, נער חנון, מוזר וגמלוני במקצת. תפקידו זו הפך את ברודי במהרה לאליל נוער ודמותו בסדרה כונתה "החנון הכי סקסי בטלוויזיה". ברודי כיכב על השער של המגזין "Elle" בגרסת הנוער, והפך לגבר הראשון שהופיע על השער. על פי הדיווחים, ברודי אילתר כמה מהדיאלוגים הקומיים של הדמות. בשנה זו גם שיחק בסרט "גרינד", ובוידאו קליפ לשיר "Too Bad About Your Girl" של להקת הרוק "The Donnas". 
בשנת 2005, הוא הופיע בתפקיד משני בסרט "מר וגברת סמית" בהפקתו של ארנון מילצ'ן, לצידם של בראד פיט ואנג'לינה ג'ולי. בנוסף, גילם תפקיד קטן של עוזר אולפן הפקות בהוליווד בסרט "תודה שעישנתם" שביים ג'ייסון רייטמן. 
בשנת 2007, כיכב בסרט "לך תבין נשים" לצידן של מג ריאן וקריסטן סטיוארט.
בפברואר 2007, ירדה ".The O.C" מהמרקע לאחר 4 עונות, וברודי החל להקדיש את כל זמנו למשחק בקולנוע. באותה שנה, הוא הופיע בסרטים "עשרת הדיברות" ו"סמיילי פייס". 
בשנת 2009, שיחק בסרטים "מוות באהבה" ו"הגוף של ג'ניפר" לצידה של מייגן פוקס. בשנת 2010, השתתף בסרט הקומי של קווין סמית' "שוטרים על הפנים" בכיכוב של ברוס ויליס, ולאחר מכן בסרט "הרומנטיקנים" לצד קייטי הולמס וג'וש דוהאמל. באפריל 2010 פורסם שברודי יגלם את הבלש הוס בסרט "צעקה 4", ששוחרר לאקרנים שנה לאחר מכן באפריל 2011.  
בשנת 2013, ברודי הופיע בתור שחקן הפורנו העבר הארי רימס בסרט הדרמה הביוגרפית "לאבלייס", המספר את סיפורה של שחקנית הפורנו לינדה לאבלייס אותה גילמה אמנדה סייפריד. גילם את תפקידו של נייט האייט בעונה השנייה של הסדרה הקומית "בית השקרים" של רשת הטלוויזיה Showtime. וגילם את טד רפפורט בסיטקום של רשת FX Networks "הליגה", בעונתה החמישית. ושיחק בסרט ההרפתקאות "ברוכים הבאים לג'ונגל", שכיכב בו לצד ז'אן-קלוד ואן דאם.  
בשנת 2014, שיחק לצד אשתו לייטון מיסטר בסרט "שותפות לחיים", והופיע בסרט הקומדיה "לחשוב כמו גבר 2". באותה שנה, ברודי התארח בפרק בסדרה "הבחורה החדשה". 
בשנים 2015 שיחק בסרט "לשכב עם אחרים", ושיחק בתפקיד הראשי בסדרת הרשת "בילי ובילי" לצד ליסה ג'ויס. בשנת 2017 שיחק בתפקיד ראשי בקומדיית האקשן "תרגיל לשוטרים מתחילים", שכתב וביים דקס שפרד.
בשנת 2019 גילם את דמותו הבוגרת של פרדי פרימן בסרט גיבורי-העל "שהאזאם" בכיכובו של זאקרי לוי. בנוסף, שיחק לצד אנדי מקדואל בקומדיה השחורה "מי שעומד מאחורי". גם התארח בפרק הסיום של העונה הראשונה של הסיטקום "חד הוריים", ברשת ABC בו מככבת אשתו לייטון מיסטר. בפברואר החל לשחק בסדרת הדרמה הדיסטופית הבריטית "נקודת זינוק", בתפקיד מקס לרסן, לצד השחקנים שון בין, מירנדה ריצ'רדסון ובילי זיין.

מוזיקה

ברודי חובב מוזיקת אינדי, ואף גרם ללהקות אהובות עליו כמו דת' קאב פור קיוטי, Rooney ועוד להופיע בתוכנית ".The O.C" ובכך עזר להם להתפרסם. מנגן על תופים בלהקה "Big Japan" עם השחקן בראט האריסון, שהופיע בהופעת אורח ב-"The O.C". ברודי כותב תסריטים ושירים בזמנו הפנוי. בנוסף חבר בלהקת "קיצורי-דרך".

חיים אישיים

ברודי יצא עם השחקנית רייצ'ל בילסון, אשר שיחקה לצידו בסדרה ".The O.C" למשך שלוש שנים, והקשר נגמר בדצמבר 2006.  
בנובמבר 2013 התארס לבת זוגו לייטון מיסטר לאחר שלוש שנות זוגיות, ובפברואר 2014 השניים נישאו בטקס פרטי ומצומצם. בתם הראשונה ארלו דיי ברודי, נולדה ב-4 באוגוסט 2015,. אדם ומשפחתו חיים כיום בלוס אנג'לס. 
ברודי מתאר את עצמו כ"אינטלקטואל מזויף" ואת חוש ההומור של כסרקסטי. מגדיר עצמו כיהודי חילוני ומצהיר כי "לא יכול להיות יותר דתי". ברודי טוען כי כשעבר להוליווד נהיה "יותר חנון" וזה מביך את "הצד הנוירוטי" שלו.